b'\n_START_ARTICLE_\nCalophyllaceae\n_START_SECTION_\nTuntomerkit ja levinneisyys\n_START_PARAGRAPH_\nKasvit ovat tavallisesti puita, harvemmin pensaita, joilla on kierteinen tai vastakkainen lehtiasento. Lehdet ovat korvakkeettomia, ehytlaitaisia, ja niiss\xc3\xa4 on l\xc3\xa4pikuultavia pilkkuja tai kanavia. Katkaistusta oksasta vuotaa usein nestett\xc3\xa4. Kukissa on erilehtiset ja 4\xe2\x80\x935-lukuiset verhi\xc3\xb6 ja teri\xc3\xb6, joka on tavallisesti v\xc3\xa4rilt\xc3\xa4\xc3\xa4n valkoinen tai vaaleanpunainen. Heteit\xc3\xa4 on paljon ja ponsien k\xc3\xa4rjiss\xc3\xa4 on toisinaan isot rauhaset. Hedelm\xc3\xa4 on avautuva tai harvemmin marja tai luumarja. Siemenet ovat pieni\xc3\xa4 tai kookkaita; suuret sirkkalehdet muodostavat j\xc3\xa4lkimm\xc3\xa4isist\xc3\xa4 suurimman osan._NEWLINE_Heimoon kuuluu 13 sukua ja 460 lajia kaikkialle tropiikkiin levinnein\xc3\xa4. Runsaslajisimmat suvut ovat Calophyllum (190 lajia), Kayea (70 lajia), mammeat (Mammea, 70 lajia) ja Kielmeyera (50 lajia)._NEWLINE_Suvussa Kielmeyera esiintyy kimalaisp\xc3\xb6lytyst\xc3\xa4, sille l\xc3\xa4heisess\xc3\xa4 suvussa Caraipa uskotaan kuppimaisten ponsirauhasten eritt\xc3\xa4v\xc3\xa4n tuoksuaineita. Suvussa Calophyllum on aina vastakkainen lehtiasento, mutta joidenkin lajien taimilla lehtiasento on vuorottainen. Marila asymmetralis on ainoa heimon laji, jolla on vinosti vastakohtaiset kukat. Esim. suvussa Caraipa ponsirauhaset ovat parilliset ja maljamaiset, kun taas esim. suvussa Kayea ne ovat pieni\xc3\xa4 ja py\xc3\xb6reit\xc3\xa4.'